Legal Document

Category: 44

Text:
Προεδρικό Διάταγμα 2000/156(1) Ίδρυση Θωρακοχειρουργικής Κλινικής στην Ιατρική Σχολή του Εθνικού και Καττοδιστριακού Πανεπιστημίου Αθηνών και καθορισμός του εσωτερικού της κανονισμού. Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ Έχοντας υπόψη: 1. Τις διατάξεις: α) των άρθρων 50 παρ. 1 και 7 παρ. 5 του Ν. 1268/1982 «Για τη δομή και λειτουργία των Α.Ε.Ι.» (Α 87) όπως η τελευταία αυτή διάταξη τροποποιήθηκε με το άρθρο 48 παρ.2 του Ν.1404/1983 «Δομή και λειτουργία των Τ.Ε.Ι.» (Α 173), β) του άρθρου 1 περ. ιι του Π.Δ. 55/1996 (Α 48). 2.Τη γνώμη της Γενικής Συνέλευσης της Ιατρικής Σχολής του Εθνικού και Καποδιστριακού Πανεπιστημίου Αθηνών (συνεδριάσεις 23.6.98, 22.12.98, 30.11.99). 3. Το γεγονός ότι από την εφαρμογή των διατάξεων του παρόντος διατάγματος δεν προκαλείται δαπάνη σε βάρος του κρατικού προϋπολογισμού (άρθρο 29Α του Ν. 1558/1985, όπως αυτό προστέθηκε με το άρθρο 27 του Ν. 2081/1992 - Α 154 και τροποποιήθηκε με το άρθρο 1 παρ.2(α) του Ν. 2469/1997 - Α 38) και 4.Τις αριθ. 319/1999, 107./2000 γνωμοδοτήσεις του Συμβουλίου της Επικρατείας, με πρόταση του Υπουργού Εθνικής Παιδείας και Θρησκευμάτων, αποφασίζουμε: Άρθρο 1 Ίδρυση - αντικείμενο 1. Ιδρύεται στην Ιατρική Σχολή του Εθνικού και Καποδιστριακού Πανεπιστημίου Αθηνών θωρακοχειρουργική Κλινική η οποία εξυπηρετεί εκπαιδευτικές ερευνητικές και νοσηλευτικές ανάγκες στα επιστημονικά αντικείμενα των χειρουργικών παθήσεων των οργάνων του θώρακα, ειδικότερα δε των παθήσεων και κακώσεων των πνευμόνων, του οισοφάγου, του μεσοθωρακίου, του θωρακικού τοιχώματος, του διαφράγματος και των μεγάλων αγγείων του θώρακα. 2. Η κλινική εντάσσεται στον Τομέα χειρουργικής. Άρθρο 2 Αποστολή 1. Η κλινική έχει ως αποστολή: α) Την κάλυψη των διδακτικών και ερευνητικών αναγκών της Ιατρικής Σχολής καθώς και Τμημάτων του Πανεπιστημίου Αθηνών στα αντικείμενα δραστηριότητας της. β) Την εξυπηρέτηση διαφόρων κοινωνικών αναγκών όταν και όποτε ζητείται συγκεκριμένη συνδρομή που ανήκει στις δραστηριότητες της. γ) Την ειδίκευση ιατρών, νοσηλευτών καθώς και άλλων λειτουργών υγείας και τη συνεχή εκπαίδευση και επιμόρφωση αυτών. δ) Τη χειρουργική αντιμετώπιση ασθενών που χρειάζονται να υποβληθούν σε εγχείρηση οργάνων του θώρακα. ε) Την εκτέλεση πειραματικών και ερευνητικών προγραμμάτων με σκοπό τη μελέτη και αναζήτηση νέων τεχνικών και θεραπευτικών μεθόδων. στ) Τη συνεργασία για την πραγματοποίηση ερευνών και ανταλλαγής επιστημονικών γνώσεων με άλλες κλινικές ή ακαδημαϊκά-ερευνητικά ιδρύματα της ημεδαπής ή της αλλοδαπής. ζ) Τη συνεργασία, για την πραγματοποίηση ερευνών εκπαιδευτικών προγραμμάτων και γενικώς δραστηριοτήτων συναφών με τα επιστημονικά αντικείμενα της κλινικής, με ευρωπαϊκούς και διεθνείς οργανισμούς. η) Την οργάνωση σεμιναρίων, συμποσίων, συνεδρίων, διαλέξεων με σκοπό την ενημέρωση του ιατρικού και λοιπού προσωπικού της κλινικής. θ) Τη συμμετοχή σε προγράμματα διαφώτισης του κοινού επί θεμάτων σχετιζομένων με την ειδικότητα της χειρουργικής θώρακος. 2. Το έργο της κλινικής διακρίνεται σε εκπαιδευτικό, ερευνητικό και κλινικό. 3. Το εκπαιδευτικό έργο της κλινικής περιλαμβάνει την εκπαίδευση των φοιτητών της Ιατρικής Σχολής, την εκπαίδευση των ειδικευομένων και ειδικευμένων ιατρών και την εκπαίδευση άλλων λειτουργών υγείας. 4. Η εκπαίδευση παρέχεται, σύμφωνα με τις σχετικές οδηγίες της Ευρωπαϊκής Ένωσης σε προπτυχιακούς και μεταπτυχιακούς φοιτητές της Ιατρικής Σχολής, σε ιατρούς που εκπαιδεύονται για την απόκτηση της ειδικότητας χειρουργικής θώρακος καθώς και για την απόκτηση άλλων ειδικοτήτων για τις οποίες υπάρχει απαίτηση για εκπαίδευση στη χειρουργική θώρακος, σε ειδικευμένους θωρσκοχειρουργούς αλλά και ιατρούς άλλων συναφών ειδικοτήτων στα πλαίσια της συνεχιζόμενης δια βίου εκπαίδευσης αυτών, σε λειτουργούς άλλων κλάδων υγείας στα πλαίσια της συνεχούς εκπαίδευσης και επιμόρφωσης αυτών. 5. Το ερευνητικό έργο της κλινικής συνίσταται στη διερεύνηση των νόσων και κακώσεων των οργάνων του θώρακος με σκοπό την αναζήτηση νέων ή τη βελτίωση υπαρχουσών τεχνικών ή θεραπευτικών μεθόδων, ώστε να επιτυγχάνεται αποτελεσματικότερη πρόληψη και θεραπεία αυτών των νόσων και κακώσεων. Για την επίτευξη των ερευνητικών της σκοπών η κλινική διενεργεί η ίδια πειραματικές ή κλινικές μελέτες, συμμετέχει σε ερευνητικά προγράμματα συνεργαζόμενη με άλλα ακαδημαϊκά ή ερευνητικά ιδρύματα της ημεδαπής ή της αλλοδαπής και γνωστοποιεί τα αποτελέσματα των ερευνών της υπό μορφή ανακοινώσεων σε επιστημονικά συνέδρια στην Ελλάδα ή στο εξωτερικό ή δημοσιεύσεων σε ελληνικά ή ξένα περιοδικά ή υπό μορφή διδακτορικών διατριβών. 6. Το κλινικό έργο της κλινικής συνίσταται στην προεγχειρητική αξιολόγηση, την εγχειρητική αντιμετώπιση και τη μετεγχειρητική φροντίδα των αρρώστων όλων των ηλικιών, οι οποίοι εμφανίζουν παθολογικές καταστάσεις των οργάνων του θώρακα. Οι παθολογικές αυτές καταστάσεις είναι οι συγγενείς ανωμαλίες, οι παθήσεις και οι κακώσεις των πνευμόνων, του οισοφάγου, του μεσοθωρακίου, του θωρακικού τοιχώματος, του διαφράγματος και των μεγάλων αγγείων του θώρακα. Άρθρο 3 Προσωπικό Η κλινική στελεχώνεται από ιατρικό και λοιπό προσωπικό που υπηρετεί στην Ιατρική Σχολή του Εθνικού και Καποδιστριακού Πανεπιστημίου Αθηνών και στο νοσοκομείο όπου εγκαθίσταται και λειτουργεί. Το ιατρικό προσωπικό αποτελείται από τον διευθυντή και μέλη του Διδακτικού Ερευνητικού Προσωπικού (Δ. Ε. Π.) της Ιατρικής Σχολής που η επιστημονική τους ενασχόληση εμπίπτει στα διδακτικά, ερευνητικά και κλινικά ενδιαφέροντα της κλινικής. Το προσωπικό αυτό συμπληρώνεται με ειδικευόμενους και ειδικευμένους ιατρούς που αποσπώνται ή τοποθετούνται, σύμφωνα με τις κείμενες διατάξεις. Το λοιπό προσωπικό περιλαμβάνει μέλη Ειδικού Διοικητικού-Τεχνικού Προσωπικού (Ε.Δ.Τ.Π.), και μέλη του νοσηλευτικού και λοιπού παραϊατρικού προσωπικού, του οποίου το έργο καθορίζεται σύμφωνα με τις εκάστοτε ανάγκες της κλινικής. Η τοποθέτηση στην κλινική των μελών του διδακτικού ερευνητικού προσωπικού και των μελών του ειδικού διοικητικού και τεχνικού προσωπικού γίνεται με τη διαδικασία του άρθρου 4 παρ. 1(δ) του Ν. 2083/1992 (Α 159), ενώ των υπολοίπων με τη διαδικασία που καθορίζεται στον οργανισμό του νοσοκομείου όπου εγκαθίστανται. Άρθρο 4 Διοίκηση - αρμοδιότητες 1. Η κλινική διευθύνεται από διευθυντή που είναι μέλος του Διδακτικού Ερευνητικού Προσωπικού (Δ. Ε. Π.) της Ιατρικής Σχολής του Πανεπιστημίου Αθηνών και ορίζεται με τη διαδικασία του άρθρου 28 παρ.22 του Ν. 2083/1992, όπως ισχύει. 2. Ο διευθυντής έχει τις αρμοδιότητες που ορίζονται στο άρθρο 7 του Ν. 1268/1982 μεταξύ των οποίων περιλαμβάνονται η κατάρτιση και η υποβολή και στη Γενική Συνέλευση του Τομέα Χειρουργικής του ετήσιου προγράμματος λειτουργίας για τις διδακτικές και ερευνητικές δραστηριότητες και η μέριμνα για την εφαρμογή του, η μέριμνα για την υλοποίηση των αποφάσεων των συλλογικών οργάνων του νοσοκομείου στο οποίο λειτουργεί η κλινική, η μέριμνα για την παροχή του νοσηλευτικού έργου, η μέριμνα για τη στελέχωση και την οικονομική διαχείριση των εσόδων της κλινικής, η μέριμνα για την υποβολή του ετήσιου απολογισμού των δραστηριοτήτων, η εισήγηση στη Γενική Συνέλευση του Τομέα Χειρουργικής για τη συγκρότηση των επί μέρους επιτροπών που ορίζονται στο επόμενο άρθρο, για τα αναλώσιμα υλικά και τον κινητό εξοπλισμό και η εκπροσώπηση της κλινικής ενώπιον παντός τρίτου. Άρθρο 5 Εγκατάσταση - λειτουργία 1. Η κλινική εγκαθίσταται και λειτουργεί σε νοσοκομείο με τη διαδικασία του άρθρου 13 παρ. 1 του Ν. 1397/1983 (Α 143). 2. Ο διευθυντής έχει την ευθύνη για την εν γένει λειτουργία της κλινικής, τη χρησιμοποίηση οργάνων και υλικών, και την παραμονή εργαζομένων στους χώρους όταν πραγματοποιούνται πειραματικές μελέτες. Ο διευθυντής ενημερώνεται για κάθε ερευνητική πειραματική εργασία πριν από τη διεξαγωγή της και καθορίζει την προτεραιότητα χρήσης οργάνων και χώρων όταν δεν υπάρχει σχετική απόφαση. 3. Η χρησιμοποίηση ειδικών οργάνων επιτρέπεται στο προσωπικό της κλινικής ή σε ερευνητές που έχουν ειδική επί των οργάνων αυτών εκπαίδευση. Κινητά όργανα και σκεύη, τα οποία παραδίδονται για τη διεξαγωγή ερευνητικής πειραματικής εργασίας επιστρέφονται, μετά τη χρησιμοποίηση τους, στην κατάσταση που έχουν παραδοθεί. 4. Για την απρόσκοπτη λειτουργία της κλινικής, συνιστώνται οι ακόλουθες επιτροπές, οι οποίες συγκροτούνται με τη διαδικασία της παρ. 2 του προηγούμενου άρθρου. α. Επιτροπή εκπαίδευσης φοιτητών. β. Επιτροπή εκπαίδευσης ειδικευόμενων γιατρών. γ. Επιτροπή συνεχιζόμενης εκπαίδευσης ειδικευμένων γιατρών και λοιπών κλάδων λειτουργών υγείας. δ. Επιτροπή έρευνας. ε. Επιτροπή επιστημονικών συγγραμμάτων. στ. Επιτροπή περιουσιακών στοιχείων της Κλινικής. ζ. Επιτροπή οικονομικών. η. Επιτροπή Προσωπικού της Κλινικής, που ασχολείται με την κατανομή και τις μεταβολές του Προσωπικού. θ. Επιτροπή Χειρουργείου, που ασχολείται με τη διακίνηση των ασθενών του Χειρουργείου, τα πρακτικά των επεμβάσεων, τη διακίνηση των ιστολογικών παρασκευασμάτων κ.λ.π. ι. Επιτροπή αρχείου και πιστοποιητικών. ία. Επιτροπή χωροταξίας και εγκαταστάσεων. ιβ. Επιτροπή ενδονοσοκομειακών λοιμώξεων. Με την απόφαση συγκρότησης κάθε επιτροπής καθορίζεται αναλυτικά και το έργο που επιτελεί. 5. Με εισήγηση του διευθυντή στα αρμόδια όργανα είναι δυνατή η πρόσληψη διακεκριμένων επιστημόνων σε τομείς σχετικούς με διδακτικές, ερευνητικές και νοσηλευτικές δραστηριότητες της κλινικής, σύμφωνα με τις διατάξεις του άρθρου 18 του Ν. 1268/1982 και του άρθρου 5 του π. δ. 407/1980 (Α 112). 6. Η κλινική χρησιμοποιεί σφραγίδα όμοια με αυτή της ιατρικής σχολής με την προσθήκη επί πλέον του τίτλου της ήτοι «ΘΩΡΑΚΟΧΕΙΡΟΥΡΠΚΗ ΚΛΙΝΙΚΗ». Ανάλογη σφραγίδα με τα στοιχεία της στην Αγγλική γλώσσα χρησιμοποιεί η κλινική για την ξενόγλωσση αλληλογραφία και τα έγγραφα της. Στο χώρο όπου εγκαθίσταται η κλινική και ασκεί τις δραστηριότητες της υπάρχουν πινακίδες με τα ακριβή στοιχεία καθώς και τα στοιχεία του διευθυντή.] Άρθρο 6 Έσοδα Τα έσοδα της κλινικής προέρχονται από: α) την εκτέλεση ερευνητικών προγραμμάτων που πραγματοποιούνται για ίδιο λογαριασμό ή λογαριασμό τρίτων, β) την πώληση ερευνητικών και εν γένει επιστημονικών προϊόντων, γ) τις πιστώσεις, που διατίθενται από την Ιατρική Σχολή με τη διαδικασία του άρθρου 4 παρ. 1(ε) του ν.2083/1992 (Α 159). δ) Τις ειδικές εισφορές και χρηματοδοτήσεις από διεθνείς οργανισμούς, δημόσιες ή ιδιωτικές επιχειρήσεις και νομικά ή φυσικά πρόσωπα και ε) Τις κληρονομιές, δωρεές και κληροδοσίες που καταλείπονται στο Πανεπιστήμιο Αθηνών για τους σκοπούς της κλινικής. Άρθρο 7 Τηρούμενα βιβλία Τα βιβλία και στοιχεία που τηρεί η κλινική είναι τα εξής:. Βαθμολόγιο φοιτητών. Αρχείο ασθενών. Βιβλίο περιουσιακών στοιχείων. Φάκελλος οικονομικών στοιχείων κάθε έτους. Κατάλογος επιστημονικών βιβλίων, περιοδικών και οργάνων. Βιβλίο επιστημονικής δραστηριότητας. Βιβλίο μεταβολών προσωπικού Πρωτόκολλο εισερχόμενης - εξερχόμενης αλληλογραφίας και κάθε άλλο βιβλίο ή στοιχείο που προβλέπεται από ειδικές διατάξεις ή κρίνεται απαραίτητο για τις ανάγκες της κλινικής. Στον Υπουργό Εθνικής Παιδείας και Θρησκευμάτων αναθέτουμε τη δημοσίευση και εκτέλεση του παρόντος διατάγματος. Αθήνα, 23 Μαΐου 2000 Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ ΟΥΠΟΥΡΓΟΣ ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ ΠΕΤΡΟΣ Δ. ΕΥΘΥΜΙΟΥ Φ ΑΝΑΚΟΙΝΩΣΕΙΣ Αριθ. Φ. 0544/16/ΑΣ350/Μ. 4963 (2) Ανακοίνωση για τη θέση σε ισχύ της «Συμφωνία μεταξύ των Κυβερνήσεων της Ελληνικής Δημοκρατίας και της Δημοκρατίας της Λεττονίας για την οικονομική και τεχνολογική συνεργασία. Αθήνα, 17 Μαρτίου 1999. Το Υπουργείο Εξωτερικών ανακοινώνει ότι η Συμφωνία μεταξύ των Κυβερνήσεων της Ελληνικής Δημοκρατίας και της Δημοκρατίας της Λεττονίας για την οικονομική και τεχνολογική συνεργασία που υπογράφηκε στην Αθήνα στις 17 Μαρτίου 1999 και κυρώθηκε με τον υπ αριθ. 2793/2000 Νόμο που δημοσιεύθηκε στο υπ αριθ. 33 Φυλλο της Εφημερίδος της Κυβερνήσεως τεύχος Α της 25 Φεβρουαρίου 2000, θα τεθεί σε ισχύ σύμφωνα με τη διάταξη του άρθρου 6 αυτής, την 27 Μαΐου 2000. Αθήνα, 18 Μαΐου 2000 Με εντολή Υπουργού Ο Προϊστάμενος της Ειδικής Νομικής Υπηρεσίας ΒΑΣΙΛΕΙΟΣ ΠΑΤΡΩΝΑΣ Φ Αριθ. Φ. 0544/8/ΑΣ332/Μ. 4997 (3) Ανακοίνωση για τη θέση σε ισχύ της «Σύμβασης δικαστικής συνδρομής σε αστικές και ποινικές υποθέσεις Ελλάδος - Γεωργίας. Τυφλίδα, 10.5.1999 Το Υπουργείο Εξωτερικών ανακοινώνει ότι η Σύμβαση δικαστικής συνδρομής σε αστικές και ποινικές υποθέσεις μεταξύ της Ελληνικής Δημοκρατίας και της Γεωργίας που υπογράφηκε στην Τιφλίδα στις 10 Μαΐου 1999 και κυρώθηκε με τον υπ αριθ. 2813/2000 Νόμο που δημοσιεύθηκε στο υπ αριθ. 68 Φύλλο της Εφημερίδος της Κυβερνήσεως τεύχος Α της 10 Μαρτίου 2000, θα τεθεί σε ισχύ σύμφωνα με τη διάταξη του άρθρου 49 παραγρ. 1 αυτής την 5 Ιουνίου 2000. Αθήνα, 15 Μαΐου 2000 Με εντολή Υπουργού Ο Προϊστάμενος της Ειδικής Νομικής Υπηρεσίας ΒΑΣΙΛΕΙΟΣ ΠΑΤΡΩΝΑΣ